b'\n_START_ARTICLE_\nKnji\xc5\xbeevnost in gledali\xc5\xa1\xc4\x8de 60. let 20. stoletja\n_START_PARAGRAPH_\nZa knji\xc5\xbeevnost in gledali\xc5\xa1\xc4\x8de 60. let so zna\xc4\x8dilni uporni\xc5\xa1tvo in napad, postavljanje ogledala dru\xc5\xbebi in iskanje ideala. V tem desetletju kriz in spopadov, so bili pisatelji, sodobniki pri\xc4\x8da postavitvi Berlinskega zidu, ter bili pri\xc4\x8de vojne v Vietnamu, pari\xc5\xa1kemu maju 1968, pra\xc5\xa1ke pomladi in kitajske kulturne revolucije, izzvani, da so se opredelili. Dogodki so spolitizirali knji\xc5\xbeevnost in razdelili literate. Zaradi emancipacije in osvoboditve iz tradicionalnih spon je na koncu od sporo\xc4\x8dila rodu iz 1968 vendar ostalo ve\xc4\x8d kot samo besede.\n_START_SECTION_\nNem\xc4\x8dija\n_START_PARAGRAPH_\nTema Nem\xc4\x8dije je bila \xc5\xbego\xc4\x8da. V 60. letih so vsi veliki pisatelji nem\xc5\xa1kega povojnega \xc4\x8dasa pisali romane, ki so se uvrstili med njihove najpomembnej\xc5\xa1e stvaritve, vsi pa soo\xc4\x8dajo bralce z njihovo lastno de\xc5\xbeelo. To so Tretja knjiga o Achimu (1961) Uweja Johnsona, Klovnovi pogledi (1963) Heinricha B\xc3\xb6lla, Pasja leta (1963) G\xc3\xbcnterja Grassa, Samorog (1966) Siegfrieda Lenza._NEWLINE_Njihove teme so bile, povedano na kratko, zveri\xc5\xbeenje \xc4\x8dloveka pod Hitlerjevo vladavino, ovire pri razumevanju med dr\xc5\xbeavljani obeh delov razdeljene de\xc5\xbeele ter borna zasebna in javna nravnost veliko preve\xc4\x8d prilagodljive dru\xc5\xbebe nem\xc5\xa1kega gospodarskega \xc4\x8dude\xc5\xbea. Zahodnonem\xc5\xa1ki pisatelji so postali vest svojega (delnega) naroda, \xc4\x8deprav sami tega niso hoteli vedno priznavati._NEWLINE_Tak\xc5\xa1na vloga je bila bolj tvegana na oni strani \xc5\xbeelezne zavese. Po Ulbrichtovi zgraditvi zidu se je le malokomu posre\xc4\x8dilo izseliti se iz NDR. Kriti\xc4\x8dne, uporni\xc5\xa1ke glasove, na primer Wolfa Biermanna, so zadu\xc5\xa1ili z dolgoletnimi prepovedmi nastopanja in objavljanja. Christa Wolf, takratna kandidatka za \xc4\x8dlanico centralnega komiteja Socialisti\xc4\x8dne enotne stranke Nem\xc4\x8dije, je dosegla z romanom Razdeljeno nebo (1963) v enem letu sedem izdaj. Samo zato, ker se njeno prikazovanje nem\xc5\xa1ke razdelitvene bede dr\xc5\xbei mej uradno \xc5\xa1e mo\xc5\xbenega, so roman lahko natisnili v vzhodnem Berlinu.\n_START_SECTION_\nV ospredju Evropejci in Severnoameri\xc4\x8dani\n_START_PARAGRAPH_\nSvetovna knji\xc5\xbeevna dela ne za\xc5\xbeivijo \xc5\xbee z nastankom, temve\xc4\x8d \xc5\xa1ele s prehajanjem v druge jezike. Po podatkih Unesca za 1964 je bil najpogosteje prevajan Shakespeare, sledili so mu Lenin ter Enid Blyton, Agatha Christie in Georges Simenon, trojica iz \xc5\xa1tevilne skupine pisateljev mladinskih pripovednih del in kriminalk. Med romanopisci so bili najbolj prevajani John Steinbeck, Hemingway, Alberto Moravia - in Jean-Paul Sartre z avtobiografijo Besede (1964), dramami in romani._NEWLINE_Britanci, Francozi in Ameri\xc4\x8dani, s tak\xc5\xa1nim zaporedjem narodne pripadnosti prevajanih pisateljev je statistika Unesca \xc5\xa1e enkrat potrdila svetovno prevlado evropsko-severnoameri\xc5\xa1ke kulture. Toda v svetovno knji\xc5\xbeevnost so z novimi imeni vstopili tudi Japonci in Latinoameri\xc4\x8dani oziroma so postali v Evropi znani z nekajdesetletno zamudo \xc5\xa1ele v 50. letih. To velja za dela Argentinca Octavia Paza, druga\xc4\x8de pa je bilo z romanom Sto let samote Kolumbijca Gabriela Garcie Marqueza iz 1967. Prva naklada je bila razprodana v dveh tednih in tudi po svetu je zaslovel prav kmalu.\n_START_SECTION_\nMaova knji\xc5\xbeica in gulagi\n_START_PARAGRAPH_\nNajbolj osupljiv dokaz, da je zanimanje pre\xc5\xa1lo meje evrocentrizma, je prinesel uporni\xc5\xa1ki mladi rod 60. let. V rde\xc4\x8de umetno usnje vezane Besede predsednika Maa Cetunga so kot Rde\xc4\x8da knji\xc5\xbeica prehajale iz rok v roke. Veliki predsednik je napovedoval bli\xc5\xbenjo zmago socializma nad \xc2\xbbhudi\xc4\x8dem\xc2\xab\xc2\xa0imperializma. Tiso\xc4\x8di Evropejcev so navdu\xc5\xa1eno sprejemali sporo\xc4\x8dilo Rde\xc4\x8de knji\xc5\xbeice, pri tem pa spregledali, kako surovo Ljudska republika Kitajska kr\xc5\xa1i temeljne \xc4\x8dlovekove pravice._NEWLINE_V hladni vojni je bila strah zbujajo\xc4\x8da politi\xc4\x8dna nasprotnica supersila Sovjetska zveza. Aleksander Isajevi\xc4\x8d Sol\xc5\xbeenicin, pri\xc4\x8da in \xc5\xbertev kazenskih tabori\xc5\xa1\xc4\x8d Josipa V. Stalina, je lahko 1962 pod varstvom Nikite S. Hru\xc5\xa1\xc4\x8dova objavil En dan Ivana Denisovi\xc4\x8da, prvo poro\xc4\x8dilo o gulagih , sibirskih delovnih tabori\xc5\xa1\xc4\x8dih. Poznej\xc5\xa1i Sol\xc5\xbeenicinovi obra\xc4\x8duni s stalinizmom (Rakov oddelek, Prvi krog) niso smeli iziti v ZSSR, vendar so 1968 pri\xc5\xa1li na Zahod in so iz\xc5\xa1li v \xc5\xa1tevilnih prevodih. To je bilo zna\xc4\x8dilno, saj so prav takrat \xc4\x8dete Var\xc5\xa1avskega pakta zatrle na \xc4\x8ce\xc5\xa1koslova\xc5\xa1kem poskus uresni\xc4\x8devanja \xc2\xbbsocializma s \xc4\x8dlove\xc5\xa1ko podobo\xc2\xab, s \xc4\x8dimer se je kon\xc4\x8dala pra\xc5\xa1ka pomlad.\n_START_SECTION_\nAnglo-ameri\xc5\xa1ke knji\xc5\xbene uspe\xc5\xa1nice\n_START_PARAGRAPH_\nIz ZDA, dr\xc5\xbeave z bolj ali manj literarnimi uspe\xc5\xa1nicami, sta pri\xc5\xa1la Herzog (1964) Saula Bellowa, in Ameri\xc5\xa1ki sen (1965) Normana Mailerja, rezek, zasra\xc5\xa1ujo\xc4\x8d newyor\xc5\xa1ki roman. Najve\xc4\x8d razpravljanja pa je spro\xc5\xbeil emancipacijski roman Skupina (1963) pisateljice Mary McCarthy. Njegova spolna spro\xc5\xa1\xc4\x8denost je bila spotikljiva tudi za Evropo, v kateri je londonsko sodi\xc5\xa1\xc4\x8de \xc5\xa1ele 1960 oprostilo Ljubimca lady Chatterley Davida Herberta Lawrencea obto\xc5\xbebe zaradi pornografskosti in dovolilo objavo neokrnjenega besedila._NEWLINE_Umetnost svobodnega pripovedni\xc5\xa1tva je dosegla enega vrhov v romanu Naj mi bo ime Gantenbein (1965) \xc5\xa0vicarja Maxa Frischa, v romanu neomejenih mo\xc5\xbenosti fantazije in domi\xc5\xa1ljije, begajo\xc4\x8dega prepleta iluzije in \xc5\xbeivljenjske modrosti.'